පුද්ගලයන් ලියාපදිංචි කිරීමේ කාර්යාලයේ හැඳුනුම්පත් අංක ලේඛන ගත කිරීමට වසර ගණනාවක් තිස්සේ යොදාගෙන ඇත්තේ රූල් නැති ලෙජර් බැවින් එම ලෙජර්වල හැඳුනුම්පත් අංක සහ නම් පිළිවෙළකට ඇතුළු නොකිරීමේ වරද හේතුවෙන් එකම හැඳුනුම්පත් අංකය කිහිප දෙනකුට ලබාදීමට හේතුව වී ඇති බව හෙළි වී තිබේ.එකම හැඳුනුම්පත් අංකය කිහිප දෙනකුට ලබාදීමේ වරද නිසා විවිධ අපහසුතාවලට මුහුණ දෙන පුද්ගල සංඛ්‍යාව ශීඝ්‍රයෙන් ඉහළ යමින් පවතී‍.බැංකු ක්ෂේත්‍රයේ ගනුදෙනුවල යෙදෙන ගනුදෙනුකරුවන් දහස් ගණනකට ඇතිවී තිබෙන මේ දුෂ්කරතාව මගහරවා ගැනීමට ණය තොරතුරු කාර්යාංශය පවා විවිධ වැඩපිළිවෙළ අධ්‍යයනය කරමින් සිටියි.කිසි දිනෙක බැංකුවකින් ණය මුදලක් ඉල්ලා නොමැති ගනුදෙනුකරුවෝ පවා මේ හැඳුනුම්පත් දෝෂය නිසා බැංකුවලට ණය නොගෙවා පොලු තැබූ පුද්ගලයෝ (Black List) බවට පත්ව සිටිති‍.එබැවින් බැංකු සංගම් හරහා එම බැංකුවලින් ණය ලබාගෙන ඇති පුද්ගලයන්ගේ වෙන වෙනම තොරතුරු ලබාගෙන ණය ගත් නොගත් පිරිස හඳුනාගෙන වෙනම දත්ත රැස් කර ගැනීමේ වැඩපිළිවෙළෙක් ක්‍රියාත්මක කිරීමට ද පියවර ගනිමින් සිටියි.පුරවැසි හැඳුනුම්පත් කාර්යාලයේ නව කොමසාරිස් ජනරාල්වරයාගේ යෝජනාවක් මත හැඳුනුම්පත් අංක නිවැරදි කර එම පුද්ගලයාට සහ ආයතන 11කට දැනුම් දීම කළත් ප්‍රායෝගිකව එම පුද්ගලයන්ට විවිධ ගැටලු ඇතිවී ඇතැයි කියයි.රූල් නැති ලෙජරවල හැඳුනුම්පතට අදාළ තොරතුරු වැරදි පේළියට සටහන් කිරීම පසුගිය වසර 30ක පමණ කාලයක තිස්සේ සිදුවී තිබේ..